Document ID: 32011D0208

A BIZOTTSÁG VÉGREHAJTÁSI HATÁROZATA
(2011. április 1.)
a 2009-es spanyolországi Newcastle-betegség leküzdését célzó biztonsági intézkedésekhez történő uniós pénzügyi hozzájárulásról
(az értesítés a C(2011) 2062. számú dokumentummal történt)
(Csak a spanyol nyelvű szöveg hiteles)
(2011/208/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az állat-egészségügyi kiadásokról szóló, 2009. május 25-i 2009/470/EK tanácsi határozatra (1) és különösen annak 6. cikke (2) bekezdésére,
mivel:
(1)
A Newcastle-betegség olyan fertőző vírusos betegség, amely a baromfik körében nagyarányú elhullást okoz.
(2)
A Newcastle-betegség megjelenése esetén fennáll annak veszélye, hogy a kórokozó átterjed az érintett tagállamon belül más baromfigazdaságokra, illetve az élő baromfik vagy az azokból készült termékek kereskedelmén keresztül más tagállamokra és harmadik országokra is.
(3)
A betegség megjelenése ezért hamar járványos méreteket ölthet, ami erősen csökkentheti a baromfigazdálkodás jövedelmezőségét.
(4)
A Newcastle-betegség elleni védekezésre irányuló közösségi intézkedésekről szóló, 1992. július 14-i 92/66/EGK tanácsi irányelv (2) olyan intézkedéseket határoz meg, amelyeket a betegség kitörése esetén a tagállamoknak a vírus továbbterjedésének megelőzése érdekében haladéktalanul végre kell hajtaniuk.
(5)
A 2009/470/EK határozat megállapítja azokat az eljárásokat, amelyek a különleges állat-egészségügyi intézkedésekhez - beleértve a biztonsági intézkedéseket is - nyújtható közösségi pénzügyi hozzájárulást szabályozzák. Az említett határozat 3. cikkének (2) bekezdése, valamint 6. cikkének (2) bekezdése szerint a tagállamok a Newcastle-betegség felszámolását célzó bizonyos intézkedések költségeinek fedezésére pénzügyi hozzájárulásban részesülnek.
(6)
A 2009/470/EK határozat 3. cikkének (6) bekezdése meghatározza a tagállami költségeknek a közösségi pénzügyi hozzájárulás által fedezhető hányadát.
(7)
A Newcastle-betegség felszámolására irányuló biztonsági intézkedésekhez nyújtott uniós pénzügyi hozzájárulás kifizetését a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról szóló, 2005. február 28-i 349/2005/EK bizottsági rendelet (3) szabályozza.
(8)
Spanyolországban 2009. november 26-án megerősítették a Newcastle-betegség kitörését. Spanyolország a 92/66/EGK irányelvnek, valamint a 2009/470/EK határozat 3. cikke (2) bekezdésének megfelelő intézkedéseket hozott a betegség megfékezésére.
(9)
Spanyolország teljes mértékben eleget tett a 2009/470/EK határozat 3. cikkének (2) bekezdésében és a 349/2005/EK rendelet 6. cikkében előírt technikai és igazgatási kötelezettségeinek.
(10)
2009. december 23-án, 2010. január 26-án és 2010. február 25-én Spanyolország benyújtotta a Newcastle-betegség felszámolását célzó intézkedések során felmerült költségekre vonatkozó becslését.
(11)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Spanyolországnak nyújtott uniós pénzügyi hozzájárulás
(1) Az Unió pénzügyi hozzájárulást nyújthat Spanyolországnak azon költségei fedezéséhez, amelyek a 2009/470/EK határozat 3. cikkének (2) bekezdésében, valamint 6. cikkének (2) bekezdésében említett, a 2009-es Newcastle-betegség felszámolására meghozott intézkedései során felmerültek.
(2) Az (1) bekezdésben említett pénzügyi hozzájárulást egy későbbi, a 2009/470/EK határozat 40. cikkének (2) bekezdésében meghatározott eljárás szerint elfogadott határozatban állapítják meg.
2. cikk
Címzett
Ennek a határozatnak a Spanyol Királyság a címzettje.
Kelt Brüsszelben, 2011. április 1-jén.

Labels: 0
18
15
6